17. ΑΠΟΦΑΣΗ ΥΠΟΥΡΓΟΥ ΠΕΡΙΒ/ΝΤΟΣ, ΧΩΡ/ΞΙΑΣ ΚΑΙ ΔΗΜ.  ΕΡΓΩΝ Αριθ. 9748/1745 της 15 Μαρτ./11 Απρ. 1996 (ΦΕΚ Β΄  245) Καθορισμός δικαιωμάτων σε ακίνητα για τα οποία υποβάλλεται δήλωση για εγγραφή στα κτηματολογικά βιβλία. Έχοντας υπόψη: 1.Τις διατάξεις της παρ. 3 του άρθρ. 2 του Νόμ. 2308/1995 «Κτηματογράφηση για τη δημιουργία Εθνικού Κτηματολογίου. Διαδικασία έως τις πρώτες εγγραφές στα κτηματολογικά βιβλία και άλλες διατάξεις» (Α΄ 114). 2.Τις διατάξεις του άρθρ. 29Α του Νόμ. 1558/1985 «Κυβέρνηση και Κυβερνητικά Όργανα» (Α΄ 137), όπως προστέθηκε με το άρθρ. 27 του Νόμ. 2081/1992 (Α΄ 154). 3.Την 4876/204/1996 κοινή απόφαση του Πρωθυπουργού και του Υπουργού Περιβάλλοντος, Χωροταξίας και Δημόσιων Έργων «Ανάθεση αρμοδιοτήτων στην Υφυπουργό Περιβάλλοντος, Χωροταξίας και Δημόσιων Έργων Ελισσάβετ Παπαζώη». 4.Την 118/1995 απόφαση του Διοικητικού Συμβουλίου του ΟΚΧΕ. 5.Το γεγονός ότι από τις κανονιστικές διατάξεις αυτής της απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: 1.Δικαιώματα σε ακίνητο για τα οποία πρέπει να υποβληθεί δήλωση για την εγγραφή τους στα κτηματολογικά βιβλία περιοχής υπό κτηματογράφηση ορίζονται τα εξής: α.Όλα τα εμπράγματα δικαιώματα σε ακίνητα, όπως η κυριότητα, στην οποία περιλαμβάνονται και η οριζόντια και η κάθετη ιδιοκτησία, κάθε είδους δουλείες σε ακίνητα, η υποθήκη και η προσημείωση υποθήκης. β.Όλα τα προβλεπόμενα δικαιώματα τρίτων για τα οποία έχουν συνταχθεί πράξεις και δικόγραφα που είναι εγγραπτέα, κατά την κείμενη νομοθεσία, στα οικεία βιβλία βαρών και κατασχέσεων και στα βιβλία διεκδικήσεων των υποθηκοφυλακείων. γ.Δικαίωμα μεταλλειοκτησίας κατά το άρθρ. 65 του Ν.Δ. 210/1973. δ.Μισθώσεις για χρονικό διάστημα μακρότερο από εννέα έτη, κατά την έννοια της διάταξης του άρθρ. 618 Α.Κ. ε.Χρονομεριστικές μισθώσεις κατά την έννοια του άρθρ. 1 του Νόμ. 1652/1986. 2.Η ισχύς της παρούσας απόφασης αρχίζει από τη δημοσίευσή της στην Εφημερίδα της Κυβερνήσεως. Με την παρ. 1 άρθρ. 16 Νόμ. 2470/21-21 Μαρτ. 1997 (ΦΕΚ Α΄ 40), τόμ. 2Α σελ. 384, 90907, ορίστηκε ότι: οι διατάξεις του νόμου αυτού εφαρμόζονται και στο μόνιμο και δόκιμο προσωπικό των κτηματολογικών γραφείων. Σύμφωνα δε με την παρ. 2 του ίδιου άρθρου και Νόμ. 2470/97, η κατάταξη του κατά την προηγούμενη παράγραφο προσωπικού στα μισθολογικά κλιμάκια των κλάδων Π.Ε., Τ.Ε., Δ.Ε. και Υ.Ε. γίνεται με βάση τα τυπικά προσόντα διορισμού τους, κατά τις διακρίσεις του άρθρ. 3 του παρόντος νόμου, με εξαίρεση μόνο τις περιπτώσεις για τις οποίες με αμετάκλητες δικαστικές αποφάσεις έχουν κριθεί ως συνταγματικές οι ειδικές περί αυτών διατάξεις για κατάταξή τους σε ανώτερα μισθολογικά κλιμάκια. 